ועדת הכנסת, כנסת 17, פרוטוקול מספר 224, 2008-03-26 10:00

יעקב מרגי: בוקר טוב.

יעקב מרגי: אני מתכבד לפתוח את ישיבת ועדת הכנסת, ישיבה מס' 224.

יעקב מרגי: על סדר-היום קביעת ועדה לדיון בהצעת חוק שירות ביטחון (הוראת שעה)(הצבת יוצאי צבא בשירות בתי הסוהר)(תיקון), בתשס"ח-2008, מ/371, לשם הכנתה לקריאה שנייה ולקריאה שלישית.

יעקב מרגי: בבקשה, אדוני.

עו"ד יואל הדר: כיום משרתים גם במשטרה וגם בשירות בתי הסוהר חיילים בשירות חובה.

עו"ד יואל הדר: החיילים האלה משרתים שם רק בהסכמה של החיילים, אי-אפשר לכפות על מישהו לשרת בשירות בתי הסוהר או במשטרה.

עו"ד יואל הדר: עקב חילוקי דעות עם הצבא לגבי הצבת החיילים במשטרה, הגענו להסכמה אתם, ובאישור הכנסת הנושא נחקק כהוראת שעה, שמאריכים את השירות של החיילים במשטרה עד ה-30 ביוני במצב הקיים.

עו"ד יואל הדר: אנחנו מבקשים לשנות את המצב הקיים, וידוע לנו שלגבי המשטרה ירדו הכמויות.

עו"ד יואל הדר: הוועדה שדנה בנושא של הצבת חיילים במשטרה היתה ועדה של חוץ וביטחון, שיש לה ראייה באופן כללי לגבי הצבת חיילים במשטרה.

עו"ד יואל הדר: יש כמה חברי כנסת שמתנגדים לכך בכלל.

דוד רותם: אתם מורידים את הנושא של ההסכמה?

עו"ד יואל הדר: לא, היא תישאר בכל מקרה.

עו"ד יואל הדר: גם מבחינה חוקית אי-אפשר בלעדיה.

דוד רותם: מה השינוי שאתם רוצים?

יוחנן פלסנר: צריך להאריך את הצו.

עו"ד יואל הדר: לגבי הסוהרים, היום החוק מאפשר לנו לשים חיילים רק בבתי-סוהר ביטחוניים.

עו"ד יואל הדר: אנחנו רוצים שהם לא יהיו רק בבתי-סוהר ביטחוניים, אלא ישמרו גם על אגפים ביטחוניים בבתי-סוהר אחרים.

עו"ד יואל הדר: הצבא מתנגד לזה.

עו"ד יואל הדר: בעניין הת"ש למשל, יהיה חייל שייתן ת"ש לחייל, ולא סוהר ייתן ת"ש לחייל.

עו"ד יואל הדר: זאת המגמה שלנו.

עו"ד יואל הדר: הצבא מתנגד לעניין הזה עקב כך שיש לו מחלוקת אתנו.

עו"ד יואל הדר: אנחנו מבקשים לקיים אתם דיונים ולהאריך את הוראת השעה הקיימת.

עו"ד יואל הדר: עד 30 ביוני נאפס את זה עם המשטרה ונקיים דיונים עם הצבא גם לגבי המשטרה וגם לגבי השב"ס ונביא את זה לוועדת החוץ והביטחון, שאני מקווה שהיא הוועדה הנכונה, עד ה-30 ביוני.

דוד רותם: אנחנו עכשיו עוסקים בחוק או שאנחנו עוסקים בהארכת הוראת שעה?

עו"ד יואל הדר: הארכת תוקף החוק הקיים עד ה-30 ביוני.

דוד רותם: אתה מדבר כרגע להשאיר את המצב כמו שהוא, לא שינוי בחוק אלא הארכת הוראת שעה.

דוד רותם: עד היום באיזו ועדה נדונה הוראת השעה הזאת?

עו"ד יואל הדר: בוועדת החוץ והביטחון.

יעקב מרגי: תודה, אדוני.

יעקב מרגי: חבר הכנסת גדעון סער, בבקשה.

גדעון סער: אדוני היושב-ראש, אני חייב לומר שהתמיהות שהיו לי רק התעצמו במהלך הדיון.

גדעון סער: מסתבר ששוב המשרד לביטחון פנים חוזר לסורו ומביא לוועדת כנסת הארכה של הוראת שעה.

גדעון סער: שים לב מתי היא פגה, אדוני היושב-ראש.

אורי אריאל: ב-14 בפברואר 2008.

גדעון סער: אנחנו יושבים כאן, במעמד חשוב וחגיגי, ב-26 במרס, דהיינו חודש וחצי אחרי שהוראת השעה פגה.

גדעון סער: פתאום התעורר המשרד לביטחון פנים.

יעקב מרגי: התמיהה שלי גדולה יותר עכשיו, איך פספסת את זה כשזה היה במליאה?

גדעון סער: חבר הכנסת ריבלין ייצג אותי.

אורי אריאל: אדוני היושב-ראש, אני העליתי את זה.

דוד רותם: אני מתפלא על חבר הכנסת גדעון סער.

דוד רותם: הרבנות הראשית נעלמה לה, ולא שמתם לב.

אורי אריאל: שמנו לב.

גדעון סער: הרבנות הראשית זאת אובססיה שלך, לא שלי.

גדעון סער: אני אומר בתור מי שהוא בעד הרבנות אבל נגד הממשלה, שבלתי סביר לבקש אחרי חודש וחצי הארכת הוראת השעה עד ל-30 ביוני.

גדעון סער: זאת אומרת, עד שהחוק הזה יחוקק אולי יהיה לו תוקף לשלושה חודשים.

גדעון סער: בא המשרד לביטחון פנים בנושא שהמגרש הביתי שלו הוא ועדת הפנים של הכנסת, והוא רוצה לבטל את ועדת הפנים.

גדעון סער: על שום מה ולמה?

גדעון סער: האם חבר הכנסת פינס לא יבין את העניין הזה?

גדעון סער: הוא לא יוכל לדון בעניין הזה?

גדעון סער: לכן, אדוני היושב-ראש, עושים שימוש בחיילים למשימות שהן לא משימות צבאיות מובהקות, זה ויכוח חשוב שצריך לנהל אותו לגופו.

גדעון סער: כאשר הם אמורים להיות מופעלים בשירות בתי הסוהר, הקובע היא המסגרת שמתחתיה הם אמורים להיות, ולכן זה נושא שאמור להידון בוועדת הפנים של הכנסת.

עו"ד יואל הדר: משרד הביטחון הגיש את החוק הזה, לא אנחנו.

אורי אריאל: את דעתי על החוק הזה אמרתי, ועל האיחור.

אורי אריאל: זה שהמשרד לביטחון פנים חושב שילדינו הפכו להיות חברה לכוח-אדם לסוהרים ולכל מיני בוקי-סרוקי, זאת בעיה שלו.

אורי אריאל: המקום המתאים לדון בנושא הזה הוא ועדת הפנים.

אורי אריאל: אלה דברים פשוטים וברורים.

אורי אריאל: הניסיון להעביר את זה לוועדת החוץ והביטחון, שגם איננה מזמינה את שאר חברי הכנסת, וועדות אחרות הן פתוחות אוטומטית, יכול ליצור בעיה.

יעקב מרגי: זאת טענה שהיא נכונה לכל נושא.

אורי אריאל: אני אומר את זה, כי אני אישית למשל רוצה להשתתף בדיון.

יעקב מרגי: הוראת השעה זה הצבת יוצאי צבא בשירות בתי הסוהר.

יעקב מרגי: לא נאמר מה יהיה תפקידם בשירות בתי הסוהר.

יעקב מרגי: לכן אני חושב שהזיקה היא יותר לחוץ וביטחון.

יעקב מרגי: אמרתי את דעתי, לא מעבר לזה.

דוד רותם: אני מציע ועדה משותפת לוועדת הפנים ולוועדת החוץ והביטחון.

אורי אריאל: שמחתי לשמוע את דעתך.

אורי אריאל: אני חושב שזה צריך להיות בוועדת הפנים.

אורי אריאל: אני מוכן כפשרה לקבל את הצעת עו"ד רותם, ושתהיה ועדה משותפת.

אורי אריאל: לשים את זה רק בוועדת החוץ והביטחון זה לא צודק, זה לא נכון, זה לא ראוי.

אורי אריאל: זה חטא על פשע.

אורי אריאל: החוק הזה הוא חטא, והבקשה לעשות את זה בצורה הזאת היא תוספת על החטא.

עו"ד יואל הדר: מדובר בהוראת שעה לעוד שלושה חודשים.

עו"ד יואל הדר: צוות של ועדת החוץ והביטחון ידון בזה.

עו"ד יואל הדר: הוועדה כבר מכירה את הנושא הזה, זה לא החוק שלנו, זה לא החוק של משרד הפנים.

אורי אריאל: אם זה לא החוק שלכם, מדוע אתה נמצא כאן?

גדעון סער: איפה משרד הביטחון?

גדעון סער: למה אתה פה?

גדעון סער: למה העוזרת של השר לביטחון פנים פה?

אורי אריאל: אני מבקש לסדר לדחות את הדיון ולהזמין את היועץ המשפטי של משרד הביטחון.

אורי אריאל: זה לא חוק של המשרד לביטחון פנים.

גדעון סער: אדוני היושב-ראש, לפנים משורת הדין אני מוכן לקבל את הצעת הפשרה שהציע חבר הכנסת רותם, כדי שגם האלמנטים האלה וגם אלמנטים אחרים יהיו מיוצגים.

גדעון סער: יושב-ראש ועדת הפנים נמצא בחוץ-לארץ.

גדעון סער: ההגינות היתה מחייבת להמתין ולהזמין אותו.

יעקב מרגי: גם יושב-ראש ועדת החוץ והביטחון בחוץ-לארץ.

גדעון סער: אני מציע שנזמין את שניהם ביום שני ונקבל החלטה.

אורי אריאל: אפשר לעשות ועדה מיוחדת מחר.

יעקב מרגי: אני מביא את הנושא להצבעה.

יוחנן פלסנר: אני רוצה להוסיף טענה אחת שלא עלתה כאן.

יוחנן פלסנר: החשיבות של חוץ וביטחון היא משום שיש כאן דיון על נתונים של גיוסי כוח-אדם, דברים שהם מסווגים ואני לא חושב שכדאי שידעו אותם.

יעקב מרגי: במליאה נשמעו הצעות להעביר את הצעת החוק לוועדת החוץ והביטחון או לוועדת הפנים והגנת הסביבה.

גדעון סער: אני מציע ועדה משותפת, כמו שהציע חבר הכנסת רותם.

יעקב מרגי: מי שמצביע בעד, הוא בעד ועדת החוץ והביטחון.

יעקב מרגי: מי שמצביע נגד, מצביע בעד ועדה משותפת.

יעקב מרגי: מי בעד להעביר את הנושא לוועדת החוץ והביטחון?

יעקב מרגי: מי נגד?

יעקב מרגי: מי נמנע?

יעקב מרגי: ה צ ב ע ה בעד – 5 נגד – 4 נמנעים – אין חמישה בעד, ארבעה נגד.

יעקב מרגי: הנושא יעבור לוועדת החוץ והביטחון.

גדעון סער: אני מבקש רביזיה.

יעקב מרגי: מי בעד הרביזיה?

יעקב מרגי: מי נגד?

יעקב מרגי: הרביזיה לא התקבלה.

יעקב מרגי: תודה רבה.

יעקב מרגי: הישיבה נעולה.